Folketing
2010-05-06

Jamen jeg ved udmærket godt, at der adskiller SF og Venstre sig markant. Vi tror ikke på, at alting løses ved, at man vedtager lovgivning i Folketinget. Vi tror på, at mange af de ændringer, der sker i samfundet, sker kulturelt, og at de sker værdimæssigt, fordi vi både politisk og samfundsmæssigt sætter nogle mål, tager nogle debatter, rykker nogle normer, rykker ved nogle strukturer. Det er i høj grad også det, der har gjort, at det danske samfund hele tiden bevæger sig i den rigtige retning, også på ligestillingsområdet. Derfor er jeg heller ikke enig med SF i, at det eneste, der er behov for, er lovgivningsmæssige initiativer. Jeg tror sådan set, at det, der er behov for, er, at vi kontinuerligt følger op på den meget ihærdige indsats, der er på ligestillingsområdet i Danmark, og som involverer både ngo'er, enkeltpersoner, politiske organisationer og selvfølgelig byråd, regionsråd, Folketinget og dermed de valgte forsamlinger. Så vi tror på, at det er en helt palet af initiativer og ikke kun lovgivningsinitiativer.